નાના વેપારીઓ નુકશાનીથી બચવા હવે નવા બિઝનેસ તરફ વળ્યા | Vyaapaar Samachar
નાના વેપારીઓ નુકશાનીથી બચવા હવે નવા બિઝનેસ તરફ વળ્યા
msmes | July 05, 2020, 3:45 PM
અમદાવાદ: કોરોના મહામારી કાળમાં મોટા-મોટા બિઝનેસ ધરાવતી કંપનીઓમાં મંદીની લહેર જોવા મળી રહી છે. ત્યારે નાના વેપારીઓનું આમાં શું ગજુ? દેશના મોટાભાગના MSME માંડ-માંડ હજી તો ડગ ભરતા થયા હતા ત્યાં કોરોનાને કારણે આવેલ લોકડાઉથી આ બિઝનેસ ઉંધેમાથે પછડાયા છે. હવે તેને ઉભા થવા માટે ઈનોવેટિવ આઈડીયાની જરૂર હોઈ નાના વેપારીઓએ પોતાના કાયમી ધંધાને છોડી કોરોનાને લગતા અને ઓનલાઈન બિઝનેસ તરફ મીટ માંડી છે.
બિઝનેસમાં માહેર ગુજરાતીઓએ કોરોના સામે આર્થિક રીતે લડવા હવે નવો આઈડિયા અપનાવ્યો છે. જે મુજબ, આગામી હજુ બે માસ સુધીમાં ગુજરાતની કુલ 4.5-5 લાખ એમએસએમઇ યુનિટોમાંથી અંદાજે 75000 જેટલી નાની કંપનીઓ પોતાનો બિઝનેસ રિસફલ કરશે તેવો અંદાજ છે. લગભગ 1500થી વધુ MSME એટલે કે લગભગ 20 ટકા જેટલા એકમો પોતાના મુખ્ય ધંધાને અન્ય વેપારમાં ડાયવર્ટ કર્યા છે. આ કરવા પાછળનું કારણ આ સમયમાં કર્મચારીઓની અછત, નાણાભીડ, માંગમાં ઘટાડો છે.
પાયાના સેક્ટર એવા ટેક્સટાઇલ-ગારમેન્ટ, ઇન્ફ્રાસ્ટ્રક્ચર- રિઅલ એસ્ટેટ, આયાત-નિકાસ, એફએમસીજી, ટૂરિઝમ, હોટલ-ફૂડ ઇન્ડસ્ટ્રીઝ તથા જવેલરી સેક્ટરની અનેક કંપનીઓ ઓનલાઇન બિઝનેસ, ગ્રોસરી, વેજીટેબલ્સ-ફ્રૂટ, પીપીઇ કીટ, ગ્લોવ્સ-માસ્ક, સેનેટાઇઝરના ઉત્પાદન તરફ ડાઇવર્ટ થઇ છે. વેપારીઓએ સૌથી પહેલો વિચાર સમયની માંગનો કરતા શરૂઆત પીપીઈ કીટ, માસ્ક, સેનિટાઈઝર અને વેન્ટિલેટર બનાવવાના આઈડિયાથી થઈ. રાજ્યની જાણીતી શંકર-6 કોટન ફાયબરે તો સાઈડમાં આ બિઝનેસ કરી અત્યાર સુધીમાં 10 કરોડથી વધુનું ટર્નઓવર મેળવી લીધુ છે.
જેટલી કંપનીઓએ બિઝનેસ રિસફલ કર્યો છે તે કંપની શોર્ટટર્મમાં પ્રોફિટેબલ બની ગઇ છે. એટલું જ નવા બિઝનેસના નફો થવાને કારણે જૂનો બિઝનેસ જળવાઈ રહ્યો છે. આમ કરવાથી રિસફલ બિઝનેસ ઉપરાંત મેઇન બિઝનેસમાં સ્થિતિ રાબેતા મૂજબ થતા તેમાં પણ વેપાર ચાલુ રહે તેનો પણ લાભ મળશે. કેમ કે, આગામી 3-4 મહિના તો અમુક સેક્ટરોએ આ સ્થિતિ રહેશે અને એક વર્ષ જેટલું કોરોની અસરથી માંગ અને પુરવઠાની સ્થિતિ જળવાઈ નહિં રહે એટલા માટે વેપારીઓએ પોઝિટીવ ગ્રોથ મેળવવા નવા બિઝનેસમાં ઝંપલાવ્યું છે.
ઓનલાઈન તરફ પ્રયાણ
વસ્તુ ઉપરાંત સેવાના બિઝનેસ જેવા કે, કોચિંગ ક્લાસિસમાં હાલ ભારે મંદી આવી છે. જેથી હવે તેઓ ઓનલાઈન ક્લાસ ચલાવી નવી રીત અપનાવી બિઝનેસ આગળ વધારી રહ્યા છે. આ ઉપરાંત, નાના કરિયાણાના દુકાનદારો પણ ઓનલાઈન વેચાણ તરફ આગળ વધ્યા છે. સૂત્રો અનુસાર, લોકડાઉનમાં પડી ભાંગેલા રેસ્ટોરન્ટ્સ, હોસ્પિટાલિટી-હોટલ બિઝનેસો હવે ઓનલાઈન ગ્રોસરી સ્ટોર તરફ નજર દોડાવી રહ્યા છે. આગામી દિવસોમાં ઓનલાઈન વેચાણ વિદેશોમાં પણ વિસ્તૃત કરવાની નેમ છે.